Аԥсны аминистрцәа реилазаара амедицинатә хықәкытә программақәа аднакылеит
14:31 29.02.2024 (ирҿыцуп: 15:37 29.02.2024)
© Sputnik / Бадрак АвидзбаЦелевые медицинские программы принял Кабмин Абхазии
© Sputnik / Бадрак Авидзба
Анапаҵаҩра
АҞӘА, жәабран 29 - Sputnik. Аԥсны аминистрцәа реилазаара амедицинатә хықәкытә программақәа аднакылеит.
2024 шықәсазтәи ахықәкылатәи апрограмма "Аԥсны Аҳәынҭқарра анҭыҵи аҵакыреи рҿы атәылауаа рыхәшәтәра" апрограмма шьақәырӷәӷәоуп.
Апрограмма анагӡаразы иазоужьуп 150 миллион мааҭ. Афинансқәа рминистр Владимир Делба иажәақәа рыла аԥаразоужьра иацҵахар ҟалоит.
Ихымԥадатәиуи иазԥхьагәаҭоуи аԥҟарақәа рымҩаԥгаразы иалыркаалоит абарҭ ачымазарақәа змоу: агәы-ашьадатә система; абаҩ-жьышәатә система; анервтә система, ашьачымазара, акьыбачымазара, аблачымазара.
2023 шықәсазтәи апрограмма аҳәаақәа ирҭагӡаны ацхыраара рыҭан 824-ҩык ҳәа иҳәеит агәабзиарахьчара аминистр Едуард Быҭәба.
Аминистрцәа реилазаара 190 миллион мааҭ азоунажьуеит аҳәынҭқарратә хәшәтәырҭатә усҳәарҭақәа рзы ахәшәқәеи амедицинатә хархәагақәеи раахәаразы.
80-ҩык аҷаҷачымазара змоу ҳуааԥсыра ацхыраара роуеит Агәабзиарахьчара аминистрра хықәкылатәи апрограмма аҳәаақәа ирҭагӡаны. 2024 шықәсазы ари апрограмма иазоужьуп 50 миллион мааҭ. Аԥыза-министр Александр Анқәаб иазгәеиҭеит ари акатегориа иаҵанакуа ачымазцәа ацхыраара рыҭара ҩаӡара ҳаракыла имҩаԥысуеит ҳәа.
Иара убас, 2024 шықәсазы Аԥсны жәлар Рџьынџьтәылатә еибашьра аинвалидцәа ацхыраара рыҭаразы иазоужьуп 3,5 миллион мааҭ.
19 Ажьырныҳәа 2023, 12:43
2024 шықәсазы Аԥсны арбџьармчқәа рахь инарыԥхьо аҿар разыҟаҵараз амедицинатә еиқәыршәара апрограмма шьақәырӷәӷәоуп. Арбџьармчқәа згәы бзиоу, изҩыдоу аррамаҵзурауаа рыла реиқәыршәара аиҿкаара иазоужьуп 450 000 мааҭ. Апрограмма иазԥхьагәанаҭоит 14-16 шықәса зхыҵуа арԥарацәа рзы арзҩыдаратә уснагӡатәқәа рымҩаԥгара, уи атәылауаа раԥхьатәи рарратә ҭаҩреи аррахь рнаԥхьареи раан ргәабзиара аҭагылазаашьа аҭҵааразы ихәарҭоуп.
11,5 миллион мааҭ азоунажьит Аминистрцәа реилазаара зцәа зтәым аҳәсеи аҳәынҭқарратә медицинатә усҳәарҭақәа рҿы ахшара зауз аҳәсеи хәшәылеи медицинатә хархәагалеи реиқәыршәаразы. Аԥаразоужьра мҩаԥысуеит Хымԥадатәи амедицинатә ԥгаԥса афонд аԥарақәа рыла.